UZNESENIE VLÁDY SLOVENSKEJ REPUBLIKY
č. 454
z 23. mája 2007 

k správe o zisteniach z certifikačných overovaní štrukturálnych fondov a Kohézneho fondu k 31. decembru 2006

Číslo materiálu:	9206/2007	
Predkladateľ:	minister financií	
Vláda
A.	schvaľuje
A.1.	správu o zisteniach z certifikačných overovaní štrukturálnych fondov a Kohézneho fondu k 31. decembru 2006;
B.	ukladá
ministrovi financií
B.1.	predložiť na rokovanie vlády správu o zisteniach z certifikačných overovaní štrukturálnych fondov a Kohézneho fondu k 31. decembru 2007
	do 31. marca 2008
ministrovi výstavby a regionálneho rozvoja
B.2.	v spolupráci s riadiacimi orgánmi a sprostredkovateľskými orgánmi pod riadiacimi orgánmi aktualizovať usmernenia riadiaceho orgánu CSF č. 2/2005 o zadávaní povinných údajov do monitorovacieho systému ITMS, č. 7/2004 k žiadosti konečného prijímateľa/príjemcu pomoci o platbu, č. 9/2004 k registrácii a archivácii dokumentov, č. 14/2004 v oblasti verejného obstarávania, č. 16/2004 k postupom kontroly fyzickej realizácie projektov a č. 18/2004 k oprávnenosti výdavkov vrátane vykonávacieho predpisu k technickej pomoci
	do 31. augusta 2007
B.3.	v spolupráci s riadiacimi orgánmi a sprostredkovateľskými orgánmi pod riadiacimi orgánmi vypracovať postupy na kontrolu neprekrývania sa výdavkov na úrovni projektov a programov s tými istými konečnými prijímateľmi/príjemcami pomoci a ich partnermi a zabezpečiť nastavenie monitorovacieho systému ITMS pre kontrolu neprekrývania sa výdavkov na úrovni programov aj projektov
	do 31. augusta 2007
podpredsedovi vlády a ministrovi školstva
ministerke práce, sociálnych vecí a rodiny
ministrovi hospodárstva
ministrovi výstavby a regionálneho rozvoja
ministrovi životného prostredia
ministrovi dopravy, pôšt a telekomunikácií
ministrovi pôdohospodárstva
B.4.	prijať opatrenia na dôsledné dodržiavanie Koncepcie systému finančného riadenia štrukturálnych fondov v súvislosti s predkladaním dokumentov nevyhnutných na certifikáciu výkazu výdavkov na Európsku komisiu
	do 30. júna 2007
B.5.	zabezpečiť zadávanie povinných údajov do monitorovacieho systému ITMS v súlade s usmernením riadiaceho orgánu CSF o zadávaní povinných údajov do monitorovacieho systému ITMS a zabezpečiť spätné zadanie všetkých povinných údajov o projektoch v realizácii vrátane správneho zadania jednotlivých zdrojov financovania vo finančnom pláne projektu
	do 31. augusta 2007
B.6.	zaviesť systém nepretržitého vzdelávania zamestnancov podieľajúcich sa na činnostiach riadiaceho orgánu a sprostredkovateľského orgánu pod riadiacim orgánom, zameraného na praktickú aplikáciu jednotlivých právnych noriem Európskej komisie a Slovenskej republiky v rámci administratívnej kontroly a kontroly na mieste
	do 30. júna 2007
B.7.	zaviesť systém sledovania čerpania výdavkov podľa zmluvy o poskytnutí nenávratného finančného príspevku a podľa výkazu výmer v rámci štrukturálnych fondov a Kohézneho fondu
	do 30. júna 2007
ministrovi hospodárstva
ministrovi výstavby a regionálneho rozvoja
ministrovi životného prostredia
ministrovi dopravy, pôšt a telekomunikácií
ministrovi pôdohospodárstva
B.8.	upraviť postupy na kontrolu verejného obstarávania podľa aktualizovaného usmernenia riadiaceho orgánu CSF vrátane kontrolných listov a zabezpečiť výkon kontroly verejného obstarávania na úrovni riadiacich orgánov/sprostredkovateľských orgánov pod riadiacim orgánom
	do 15. septembra 2007
B.9.	zamerať sa na posudzovanie regulárnosti celého procesu verejného obstarávania vrátane vypĺňania kontrolných listov, disponovať dostatočnými podkladmi z verejného obstarávania, jednoznačne definovať opatrenia zo strany riadiacich orgánov/sprostredkovateľských orgánov pod riadiacim orgánom pri zistení nedostatkov a zamerať sa na včasnú kontrolu publikovania oznámení o súťaži v oficiálnom vestníku Európskej únie v rámci projektov štrukturálnych fondov a Kohézneho fondu
	priebežne
B.10.	zabezpečiť dôsledné vykonávanie kontroly podľa čl. 4 nariadenia Rady (ES) č. 438/2001 a podľa čl. 4 nariadenia Rady (ES) č. 1386/2002 na úrovni riadiacich orgánov/sprostredkovateľských orgánov pod riadiacim orgánom
	priebežne
B.11.	prijať opatrenia na dodržiavanie termínov stanovených v zmluve o poskytnutí nenávratného finančného príspevku a Koncepcii systému finančného riadenia štrukturálnych fondov v rámci schvaľovania žiadostí o platbu a upraviť relevantné časti vnútorných manuálov procedúr tak, aby nedochádzalo k omeškaniu vyplácania platieb konečným prijímateľom/príjemcom pomoci
	do 30. júna 2007
podpredsedovi vlády a ministrovi školstva
ministerke práce, sociálnych vecí a rodiny
B.12.	zabezpečiť plnenie opatrení vyplývajúcich z Akčného plánu na odstránenie nedostatkov identifikovaných v rámci audítorských misií Európskej komisie pre Sektorový operačný program Ľudské zdroje, Jednotný programový dokument NUTS II Bratislava – cieľ 3 a Iniciatívu Spoločenstva EQUAL v máji – novembri 2006 v stanovených termínoch
	priebežne
ministrovi dopravy, pôšt a telekomunikácií
ministrovi výstavby a regionálneho rozvoja
B.13.	prijať opatrenia na posilnenie výkonu administratívnej kontroly žiadostí o platbu v súvislosti s identifikovanými neoprávnenými výdavkami
	do 30. júna 2007

ministrovi dopravy, pôšt a telekomunikácií
B.14.	zintenzívniť kontrolu na mieste u konečných prijímateľoch pre projekty dopravnej infraštruktúry a venovať zvýšenú pozornosť dôsledným kontrolám oprávnenosti a opodstatnenosti výdavkov v súvislosti s dodatkami k zmluvám o dielo a zmenovými listami v rámci štrukturálnych fondov a Kohézneho fondu
	do 30. júna 2007
ministrovi výstavby a regionálneho rozvoja
ministerke práce, sociálnych vecí a rodiny
ministrovi hospodárstva
B.15.	zaviesť postupy kontrolovania delegovania právomocí z riadiaceho orgánu na sprostredkovateľský orgán pod riadiacim orgánom vrátane jej dokladovania v rámci vnútorných manuálov procedúr
	do 30. júna 2007.
Vykonajú:	podpredseda vlády a minister školstva
minister financií
minister výstavby a regionálneho rozvoja
minister dopravy, pôšt a telekomunikácií 
ministerka práce, sociálnych vecí a rodiny
minister hospodárstva 
minister pôdohospodárstva 
minister životného prostredia